**Sufletul casant al viului**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*sincopele cuvântului de aur\*

pentru o bucățică de cer

mi-am smuls piroanele din palmele oarbe

pleoapa arsă de gravitație este darul meu de bun-găsit și adio

trupului

infestat de veșnicii multicolore

tu și eu ne căutăm mereu brațele gemene și metafora atingerii

cavalcadele fluturilor de gheață ridică pulberi de vise

în pupila însetată

eternitatea cea mică pictează fericirii elipse

și le ancorează de clipă

zațul pe buza ispitei usucă depărtarea dintre șarpe și mine

talantul cade înghețat pe dunga destinului

tu/eu nu ai decât tălpile inimii

ce sângerează când umblă prin gânduri

și se murdărește de carne și de gesturi nimfomane

tu și eu ne vom găsi mereu brațele gemene și metafora atingerii

prin filtrul magiei să ne privim chipul de flăcări

pasărea

varsă albastrul în oase

gleznele transformate-n troițe scutură mătănii albe

peste cerneala viului

care-i transcrie stoic abisului

blestemul de-a nu-și pipăi harul